O‘zbekiston Respublikasining to‘g‘ridan to‘g‘ri investitsiyalar jamg‘armasi faoliyatini tashkil etish to‘g‘risida

O‘zbekiston Respublikasining to‘g‘ridan to‘g‘ri investitsiyalar jamg‘armasi faoliyatini samarali tashkil etish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “2017 ― 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid davlat dasturi to‘g‘risida” 2019-yil 17-yanvardagi PF-5635-son Farmoni bilan: 
 a) kapitali 1 milliard AQSh dollari miqdorida bo‘lgan va quyidagi asosiy vazifalar yuklangan O‘zbekiston Respublikasining to‘g‘ridan to‘g‘ri investitsiyalar jamg‘armasi (keyingi o‘rinlarda Jamg‘arma deb ataladi) tashkil etilganligi:
 respublika iqtisodiyotining ishlab chiqarish salohiyatini kengaytirishga, shuningdek, uning raqobatbardoshligini yanada oshirishga to‘g‘ridan to‘g‘ri xorijiy investitsiyalar va innovatsion texnologiyalarni jalb qilish;
 xususiy mahalliy va xorijiy investorlar bilan uzoq muddatli o‘zaro foydali sheriklik munosabatlarini yo‘lga qo‘yish orqali investitsiya faoliyatini rag‘batlantirish va rivojlantirish;
 investitsiya takliflarini baholash, investitsiya loyihalarini ishlab chiqish va amalga oshirish;
 investitsiya muhitini yaxshilashga, shuningdek, respublikaning investitsiya salohiyati va imkoniyatlarini xorijda keng targ‘ib qilishga ko‘maklashish;
 b) O‘zbekiston Respublikasi Tiklanish va taraqqiyot jamg‘armasi mablag‘lari hisobiga shakllantiriladigan 5 million AQSh dollari miqdoridagi ustav kapitaliga ega bo‘lgan davlat ulushi 100 foizli aksiyadorlik jamiyati shaklidagi Jamg‘armaning boshqaruvchi kompaniyasi tashkil etilganligi ma’lumot uchun qabul qilinsin.
 2. O‘zbekiston Respublikasining to‘g‘ridan to‘g‘ri investitsiyalar jamg‘armasi to‘g‘risidagi nizom ilovaga muvofiq tasdiqlansin.
 3. O‘zbekiston Respublikasi Investitsilar va tashqi savdo vazirligi vazirliklar va idoralar bilan birgalikda ikki oy muddatda Jamg‘armaning boshqaruvchi kompaniyasi davlat ro‘yxatidan o‘tkazilishini ta’minlasin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. G‘aniyev va O‘zbekiston Respublikasi investitsiyalar va tashqi savdo vaziri S.U. Umurzakov zimmasiga yuklansin.
 1. Ushbu Nizom O‘zbekiston Respublikasining to‘g‘ridan to‘g‘ri investitsiyalar jamg‘armasining (keyingi o‘rinlarda Jamg‘arma deb ataladi) faoliyatini tashkil etish tartibini, uning huquqiy maqomini va boshqaruvchi kompaniya tomonidan Jamg‘armani ishonchli boshqarish tartibi xususiyatlarini belgilaydi. 
 2. Ushbu Nizomda quyidagi asosiy tushunchalardan foydalaniladi:
 Jamg‘armaning muassisi — O‘zbekiston Respublikasi Tiklanish va taraqqiyot jamg‘armasi;
 boshqaruvchi kompaniya — Jamg‘armaning muassisi bilan tuzilgan investitsiya deklaratsiyasini o‘z ichiga oluvchi ishonchli boshqarish shartnomasiga muvofiq Jamg‘armani boshqaruvchi yuridik shaxs;
 ishonchli boshqarish shartnomasi — boshqaruvchi kompaniya va Jamg‘arma muassisi o‘rtasida tuziladigan ishonchli boshqarishda cheklashlarni, taqdirlash va xarajatlarni qoplash tartibini, shartnomaning asoslari va uni to‘xtatish shartlarini, tomonlarning javobgarligini va O‘zbekiston Respublikasi qonunchilik hujjatlariga muvofiq boshqa qoidalarni nazarda tutuvchi shartnoma;
 investitsiya deklaratsiyasi — investitsiyalarning maqsadlarini, investitsiya siyosati yo‘nalishlarini, boshqaruvchi kompaniyaning investitsiya faoliyatidagi cheklashlarni, deklaratsiyaning amal qilish muddatini va O‘zbekiston Respublikasi qonunchilik hujjatlarida belgilanadigan boshqa qoidalarni tavsiflovchi hujjat;
 alohida bank hisob raqami — Jamg‘armani ishonchli boshqarish jarayonida olingan pul mablag‘lari hamda daromadlar hisobi yuritiladigan boshqaruvchi kompaniyaning alohida bank hisob raqami.
 3. Jamg‘armaning rasmiy nomi:
 a) davlat tilida:
 to‘liq nomi — O‘zbekiston Respublikasining to‘g‘ridan to‘g‘ri investitsiyalar jamg‘armasi;
 qisqartirilgan nomi — To‘g‘ridan-to‘g‘ri investitsiyalar jamg‘armasi;
 b) ingliz tilida:
 to‘liq nomi — Direct Investments Fund of the Republic of Uzbekistan;
 qisqartirilgan nomi — Direct Investments Fund;
 v) rus tilida:
 to‘liq nomi — Fond pryamix investitsiy Respubliki Uzbekistan;
 qisqartirilgan nomi — Fond pryamix investitsiy.
 4. Jamg‘arma yuridik shaxs tashkil etmagan holda tashkil etiladi.
 5. Quyidagilar Jamg‘armaning asosiy vazifalari hisoblanadi:
 respublika iqtisodiyotining ishlab chiqarish salohiyatini kengaytirishga, shuningdek, uning raqobatbardoshligini yanada oshirishga to‘g‘ridan to‘g‘ri xorijiy investitsiyalar va innovatsion texnologiyalarni jalb qilish;
 xususiy mahalliy va xorijiy investorlar bilan uzoq muddatli o‘zaro foydali sheriklik munosabatlarini yo‘lga qo‘yish orqali investitsiya faoliyatini rag‘batlantirish va rivojlantirish;
 investitsiya takliflarini baholash, investitsiya loyihalarini ishlab chiqish va amalga oshirish;
 investitsiya muhitini yaxshilashga, shuningdek, respublikaning investitsiya salohiyati va imkoniyatlarini xorijda keng targ‘ib qilishga ko‘maklashish.
 O‘zbekiston Respublikasi Tiklanish va taraqqiyot jamg‘armasi Jamg‘armaning yagona muassisi hisoblanadi hamda investorlar tomonidan Jamg‘arma bilan birgalikda loyihalarga investitsiya kiritish to‘g‘risida qaror qabul qilingandan so‘ng boshqaruvchi kompaniyaning so‘rovi bo‘yicha Jamg‘arma kapitalini shakllantiradi.
 6. Jamg‘armaning e’lon qilingan kapitali 1 (bir) milliard AQSh dollarini tashkil etadi, u birinchi bosqichda investorlar tomonidan Jamg‘arma bilan birgalikda loyihalarga investitsiya kiritish to‘g‘risida qaror qabul qilinishiga qarab 100 (yuz) million AQSh dollari miqdorda shakllantiriladi.
 7. Jamg‘arma faoliyati muddati 15 yilni tashkil etadi, ushbu muddat boshqaruvchi kompaniyaning faoliyati natijalari asosida Jamg‘arma muassisining qarori bilan uzaytirilishi mumkin. 
 8. Jamg‘armaning pul mablag‘lari ishonchli boshqarish shartnomasiga asosan boshqaruvchi kompaniyaga ishonchli boshqarish uchun beriladi.
 9. Boshqaruvchi kompaniya Jamg‘armaning mol-mulki hisobiga O‘zbekiston Respublikasida, shu jumladan, xorijiy shaxslar bilan birgalikda investitsiya loyihalarini moliyalashtirib, Jamg‘armaning ishonchli boshqaruvchisi sifatida ish ko‘radi.
 10. Boshqaruvchi kompaniya:
 foyda keltiradigan investitsiyalarni amalga oshirish;
 O‘zbekiston Respublikasi iqtisodiyotiga xorijiy va mahalliy investitsiyalarni, shuningdek, yuqori malakali kadrlar va innovatsion texnologiyalarni jalb etish; 
 xorijiy investorlar bilan o‘zaro munosabatlarni rivojlantirish orqali investitsiya faoliyatini rag‘batlantirish;
 qulay investitsiya muhitini yaratish va yoyish, O‘zbekiston Respublikasining investitsiya imkoniyatlari ijobiy idrok etilishi maqsadida ish ko‘radi.
 11. Jamg‘arma va boshqaruvchi kompaniyaning faoliyati O‘zbekiston Respublikasi Investitsiyalar va tashqi savdo vazirligi tomonidan muvofiqlashtiriladi. 
 12. Boshqaruvchi kompaniya o‘z faoliyatini O‘zbekiston Respublikasi qonunchilik hujjatlariga va ushbu Nizomga muvofiq amalga oshiradi.
 13. Boshqaruvchi kompaniya aksiyadorlik jamiyati shaklida tashkil etiladi.
 14. O‘zbekiston Respublikasi Tiklanish va taraqqiyot jamg‘armasi boshqaruvchi kompaniyaning yagona aksiyadori hisoblanadi.
 15. Boshqaruvchi kompaniyaning Jamg‘armani ishonchli boshqarish bo‘yicha faoliyati O‘zbekiston Respublikasining vakolatli organi tomonidan belgilangan tartibda beriladigan litsenziya asosida amalga oshiriladi.
 16. Boshqaruvchi kompaniya aksiyadorlarning majburiyatlari bo‘yicha javob bermaydi. Aksiyadorlar boshqaruvchi kompaniyaning majburiyatlari bo‘yicha javob bermaydi. 
 17. Boshqaruvchi kompaniyaning aktivlari ustav kapitaliga kiritilgan ulushlar, boshqaruvchi kompaniya faoliyatidan olinadigan daromadlar, shuningdek, O‘zbekiston Respublikasi qonunchilik hujjatlarida taqiqlanmagan boshqa mablag‘lar hisobiga amalga oshiriladi.
 18. Boshqaruvchi kompaniyaning mol-mulki Jamg‘arma mol-mulkidan, shuningdek, boshqaruvchi kompaniyada ishonchli boshqaruvdagi boshqa mol-mulkdan alohida bo‘ladi. 
 19. Mol-mulkni ishonchli boshqarishdan olingan daromadlar Jamg‘armaning mulki tarkibiga kiritiladi va Jamg‘armaning investitsiya deklaratsiyasiga muvofiq ishlatiladi. 
 20. Boshqaruvchi kompaniyaning xarajatlari boshqaruvchi kompaniyaning boshqarish uchun taqdirlash puli sifatida oladigan daromadlari va uning ustav kapitali, shuningdek, qonunchilik hujjatlarida taqiqlanmagan boshqa mablag‘lar hisobiga qoplanadi.
 21. Quyidagilar boshqaruvchi kompaniyaning asosiy vazifalari hisoblanadi:
 mahalliy hamda xorijiy investorlar va moliyaviy institutlar bilan birgalikda foyda keltiradigan investitsiyalarni O‘zbekiston Respublikasi iqtisodiyoti tarmoqlarida amalga oshirish;
 ishlab chiqarish salohiyatini kengaytirish uchun to‘g‘ridan to‘g‘ri xorijiy investitsiyalar va innovatsion texnologiyalarni jalb qilish, shuningdek, respublika iqtisodiyotining raqobatbardoshligini yanada oshirish;
 xususiy mahalliy va xorijiy investorlar bilan uzoq muddatli o‘zaro manfaatli sheriklik munosabatlarini shakllantirish orqali investitsiya faoliyatini rag‘batlantirish va rivojlantirish;
 investitsiya takliflarini baholash, investitsiya loyihalarini ishlab chiqish va amalga oshirish;
 investitsiya muhiti yaxshilanishiga ko‘maklashish, shuningdek, respublikaning investitsiya salohiyati va imkoniyatlarini chet elda keng targ‘ib qilish.
 22. Yuklangan vazifalarga muvofiq boshqaruvchi kompaniya quyidagi funksiyalarni bajaradi:
 investitsiya kiritish uchun ustuvor yo‘nalishlarni hisobga olgan holda investitsiya loyihalarini tanlab oladi, moliyaviy qoplashni, tijorat jozibadorligi va ularni amalga oshirish samaradorligini belgilaydi;
 yirik institutsioal va strategik xorijiy investorlar bilan hamkorlikni tashkil qiladi;
 xorijiy investorlar bilan birgalikda xavf-xatarni teng taqsimlash prinsipi asosida kapital qaytarilishining zarur darajasini ta’minlaydigan investitsiya loyihalarini izlash, tahlil qilish va baholashni, tizimlashtirish, moliyalashtirishni amalga oshiradi va monitoring olib boradi; 
 23. Aksiyadorlarning umumiy yig‘ilishi, kuzatuv kengashi va bosh direktor boshqaruvchi kompaniyaning boshqaruv organlari hisoblanadi.
 24. Boshqaruvchi kompaniyaning boshqaruv organlari vakolatlari “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi O‘zbekiston Respublikasi Qonuni, boshqaruv kompaniyasining ustavi va ushbu Nizom bilan tartibga solinadi.
 25. O‘zbekiston Respublikasi investitsiyalar va tashqi savdo vaziri boshqaruvchi kompaniyaning kuzatuv kengashi raisi hisoblanadi. 
 Kuzatuv kengashi tarkibiga mustaqil a’zolar (direktorlar), shu jumladan, xorijiy a’zolar kiradi.
 Boshqaruvchi kompaniyaning boshqaruv kengashi, agar uning majlisida uning a’zolari umumiy sonining uchdan ikki qismi ishtirok etsa, qaror qabul qilishga vakolatlidir. Qarorlar O‘zbekiston Respublikasi qonunchilik hujjatlariga yoxud boshqaruvchi kompaniyaning ustaviga muvofiq boshqa ovozlar talab qilinmasa, majlisda ishtirok etayotgan kuzatuv kegashi a’zolarining oddiy ko‘pchilik ovozi bilan qabul qilinadi.
 26. Bosh direktor boshqaruvchi kompaniyaning umumiy faoliyatiga rahbarlik qiladi, kuzatuv kengashi va aksiyadorlar umumiy yig‘ilishi vakolatiga taalluqli bo‘lgan masalalarni hal etish bundan mustasno.
 27. Boshqaruvchi kompaniyaning bosh direktori boshqaruvchi kompaniyaning kuzatuv kengashi tomonidan lavozimga tayinlanadi va lavozimdan ozod qilinadi.
 28. Boshqaruvchi kompaniyaning bosh direktori boshqaruvchi kompaniya kuzatuv kengashiga hisobot beradi.
 29. Boshqaruvchi kompaniyaning bosh direktori va mustaqil a’zolari (direktorlar) O‘zbekiston Respublikasi Vazirlar Mahkamasining 2003-yil 9-iyuldagi 308-son qarori bilan tasdiqlangan Qimmatli qog‘ozlar bozorida professional faoliyatni litsenziyalash to‘g‘risidagi nizom talablariga muvofiq bo‘lishi, shuningdek, quyidagi professional fazilatlar va vakolatlarga ega bo‘lishi kerak:
 xorijiy investorlarning keng doirasi bilan ishbilarmonlik aloqalarini o‘rnatish tajribasi;
 xorijiy investorlar bilan bitimlarni tizimlashtirish va tuzish tajribasi;
 investitsiya xavf-xatarlarini boshqarish tajribasi.
 30. Boshqaruvchi kompaniya mustaqil a’zolarni (direktorlarni) o‘z ichiga oladigan investitsiya qo‘mitasini tashkil qiladi. 
 31. Jamg‘arma va boshqaruvchi kompaniya tomonidan investitsiya faoliyatini amalga oshirish tartibi belgilangan tartibda tuziladigan, investitsiya deklaratsiyasini o‘z ichiga oladigan ishonchli boshqarish shartnomasi bilan belgilanadi.
 32. Jamg‘arma muassisi va boshqaruvchi kompaniya investitsiya deklaratsiyasini va ishonchli boshqarish qoidalarini qabul qiladi.
 33. Investitsiya loyihalarini tanlash ular moliyaviy qoplanishi, tijorat jozibadorligi va samaradorligi baholanishi hisobga olingan holda boshqaruvchi kompaniya tomonidan mustaqil amalga oshiriladi, bunda quyidagi asosiy mezonlarga rioya qilinadi:
 investitsiya loyihalarining moliyaviy va iqtisodiy samaradorligi;
 loyihalarga ajratiladigan investitsiyalar respublikaning ishlab chiqarish salohiyatini kengaytirishga va uning raqobatbardoshligini yanada oshirishga yo‘naltirilishi kerak;
 yangi ish o‘rinlari yaratish;
 ishlab chiqarish rejalashtirilgan mahsulotlar va xizmatlarning ichki va tashqi bozorlarda raqobatbardoshligi;
 bitta loyiha bo‘yicha Jamg‘arma investitsiyalarining cheklangan miqdori ushbu loyihaga mo‘ljallanayotgan investitsiyalar umumiy hajmining ko‘pi bilan 30 foizini tashkil etadi. Bunda Jamg‘arma xo‘jalik yurituvchi subyekt ustav fondi (kapitalining) 30 foizidan ortiq bo‘lgan ulush egasi bo‘lishi, shuningdek, eng yirik ulush egasi bo‘lishi mumkin emas;
 bitta loyiha bo‘yicha Jamg‘arma investitsiyalarining cheklangan miqdori Jamg‘arma umumiy miqdorining 10 foizidan ortiq bo‘lmasligi kerak;
 iqtisodiyotning bir tarmog‘i bo‘yicha Jamg‘arma investitsiyalarining cheklangan miqdori Jamg‘arma umumiy miqdorining 20 foizidan ortiq bo‘lmasligi kerak;
 xorijiy va mahalliy birgalikda investitsiya kirituvchilar investitsiya loyihasida loyiha qiymatining kamida 70 foizi hajmida ishtirok etishning o‘z moliyaviy va boshqa imkoniyatlarini tasdiqlaydilar.
 34. Loyihaga mablag‘larni investitsiyalash to‘g‘risidagi bitim boshqaruvchi kompaniyaning boshqaruv organlari tomonidan ma’qullangandan keyin boshqaruvchi kompaniya 2 ish kuni mobaynida boshqaruvchi kompaniyaning boshqaruv organlari qarorlari nusxalarini taqdim qilgan holda Jamg‘arma muassisiga Jamg‘armani to‘ldirishga so‘rov yuboradi.
 35. So‘rovga muvofiq Jamg‘arma muassisi 5 ish kuni mobaynida tegishli investitsiya loyihasiga investitsiya kiritish uchun Jamg‘armani to‘ldirishga mablag‘larni boshqaruvchi kompaniyaning alohida bank hisob raqamiga o‘tkazadi. 
 36. Boshqaruvchi kompaniya uning alohida bank hisob raqamiga pul mablag‘lari o‘tkazilgandan keyin 2 ish kuni mobaynida Jamg‘armaning muassisiga investitsiya paylarini taqdim etadi.
 37. Boshqaruvchi kompaniya Jamg‘armaning muassisiga boshqaruvchi kompaniyaning kuzatuv kengashi tomonidan tasdiqlangan shakllar bo‘yicha Jamg‘arma mol-mulki tarkibiga kiradigan pul mablag‘lari sarflanishi, shuningdek, Jamg‘arma mol-mulkini boshqarishdan olingan daromadlar to‘g‘risidagi hisobotlarni taqdim etadi.
 38. Boshqaruvchi kompaniya o‘zining ustavida belgilangan tarkibda va tartibda ichki audit xizmatini tashkil qilishi shart.
 39. Boshqaruvchi kompaniya O‘zbekiston Respublikasi qonunchilik hujjatlari buzilganligi uchun Jamg‘arma muassisi oldida javob beradi.
 40. Ishonchli boshqarish shartnomasiga muvofiq boshqaruvchi kompaniya tomonidan xizmatlar ko‘rsatilganligi uchun Jamg‘arma mablag‘lari hisobiga taqdirlash puli to‘lanadi. To‘lanadigan haqning umumiy miqdori va xususiyatlari ishonchli boshqarish shartnomasi bilan belgilanadi.
 41. Boshqaruvchi kompaniyaning hisobot yili kalendar yilning 1-yanvaridan 31-dekabrigacha (31-yanvar ham kiradi) belgilanadi. 
 42. Boshqaruvchi kompaniya O‘zbekiston Respublikasida belgilangan buxgalteriya hisobi va hisobotining milliy standartlariga, shuningdek, Xalqaro moliyaviy hisobot standartlariga muvofiq buxgalteriya hisobini yuritadi.
 43. Boshqaruvchi kompaniyaning auditlanmagan yillik hisoboti O‘zbekiston Respublikasida belgilangan buxgalteriya hisobi va hisobotining milliy standartlariga muvofiq har yili hisobot yilidan keyingi yilning 30-martigacha tuziladi.
 44. Boshqaruvchi kompaniyaning yillik buxgalteriya hisobotlarini audit qilish uchun uning kuzatuv kengashi “katta to‘rtlik”ka kiradigan auditorlik firmalari orasidan auditorlik tashkilotini jalb qiladi va uni taqdirlash miqdorini tasdiqlaydi.
 45. Auditorlik tashkiloti boshqaruvchi kompaniyaning yillik buxgalteriya hisobotlari majburiy auditini har yili hisobot yilidan keyingi yilning 30-iyunidan kechikmay o‘tkazadi, uning yakunlari bo‘yicha boshqaruvchi kompaniyaning kuzatuv kengashi tomonidan u kiritilgan sanadan boshlab 40 kundan kechikmay hisobot tasdiqlanadi. 
 Boshqaruvchi kompaniya har yili hisobot beriladigan yildan keyingi yilning 30-iyunidan kechikmay aktivlar qiymatini baholash uchun “katta to‘rtlik”ka kiradigan auditorlik firmalari orasidan auditorlik tashkilotini jalb qiladi.
 46. Boshqaruvchi kompaniyaning moliya-xo‘jalik faoliyati ustidan nazorat qilish uchun taftish komissiyasi tashkil etiladi.
 47. Jamg‘armani va boshqaruv kompaniyasini qayta tashkil etish va tugatish O‘zbekiston Respublikasi qonunchilik hujjatlarida belgilangan tartibda amalga oshiriladi.